Асен Босев
Ако някой още се съмнява

chitanka.info

Ако някой в някоя държава,

на очи си метнал пелена,

в правдата ни още се съмнява,

нека дойде в нашата страна!

Нека дойде, нека да погледа,

нека всичко сам да провери —

лъч от септемврийската победа

слепите очи ще разведри.

На сърцето си ръка да тури!

Ще въздъхне: — Бях аз друго чул.

Няма тук ни кърпени потури,

няма дървен ралник, ни царвул.

Много ще се взира, ала трудно

селото от град ще различи.

Ще изглежда всичко някак чудно

в изненаданите му очи.

Няма ги крайградските квартали

с ниските къщурки, с бедността.

До колене няма да се каля

в непрогледен мрак посред нощта.

Нека дойде. Нека! Ще намери

обновена родната страна —

с веселите бодри пионери,

с полъха на майска ведрина!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.